SKRIFTLIG FORESPØRGSEL E-0794/98

af Undine-Uta Bloch von Blottnitz (V) til Kommissionen

(18. marts 1998)

Om: Transport af kalve i EU - præmie for slagtning

I Den Europæiske Union udbetales der en præmie for slagtning af kalve (kendt i Tyskland som "Herodes-præmie"). Selv om enkelte medlemsstater har besluttet sig til ikke at udbetale denne præmie, har dette ikke ændret meget ved dyrenes lidelser. Tværtimod lider kalvene endnu mere, fordi de opkøbes af kvæghandlere i lande, hvor præmien ikke udbetales, for derefter at blive transporteret over lange strækninger til de EU-medlemsstater, som udbetaler præmien. Da dyrene skal ende deres dage på destruktionsanstalter, klassificeres de af kvæghandlere og transportører som affald og bliver behandlet som sådan. Et forbud mod transport strider efter Kommissionens opfattelse mod konkurrencelovgivningen. Nedslagtning af dyr uden nogen fornuftig grund er imidlertid strafbart i henhold til den tyske dyrebeskyttelseslov.

1. Mener Kommissionen, at præmien for slagtning af kalve kan forsvares ud fra etiske aspekter?

2. Hvor mange dyr transporteres årligt alene fra Tyskland til Frankrig, med henblik på udbetaling af præmien?

3. Hvad er Kommissionens holdning til betaling af præmien for slagtning af kalve fra kødracer?

4. Hvordan vurderer Kommissionen muligheden for at indføre en ordning på EU-plan, der har den tyske "præmie for tidlig markedsføring" som forbillede?

5. Hvilke konkrete foranstaltninger har Kommissionen hidtil truffet for at imødegå kritikken af slagtningspræmien og indføre forbedringer eller fornyelser?

6. Hvordan mener Kommissionen, at den tyske lov om dyrebeskyttelse kan forenes med de europæiske bestemmelser om præmier for slagtning af kalve?

Svar afgivet på Kommissionens vegne af Franz Fischler

(5. maj 1998)

1. Kommissionen forstår den tilbageholdenhed, som visse kredse giver udtryk for med hensyn til forarbejdningspræmien.

2. Forarbejdningspræmien er kun blevet anvendt i Frankrig siden oktober 1996. Der foreligger ingen officielle statistikker, men Kommissionen anslår, at der i de første tolv måneder blev ydet forarbejdningspræmie for 40 000 tyske kalve i Frankrig.

3. Forarbejdningspræmien er ikke en ideel løsning, men ifølge konklusionerne i anden rapport om anvendelsen af de to præmieordninger for kalve(1) må det erkendes, at præmien har været særdeles effektiv i forbindelse med BSE-krisen med hensyn til nedsættelse af den fremtidige produktion og rentabiliteten. Som Kommissionen allerede anførte i sin meddelelse "Agenda 2000"(2) kan det dog ikke accepteres, at problemet med overproduktion løses varigt ved at slagte unge kalve et par dage efter deres fødsel.

4. Alle medlemsstater med undtagelse af Det Forenede Kongerige og Irland anvender præmien for tidlig markedsføring af kalve. Anvendelse af denne foranstaltning i hele Fællesskabet fra november 1998 synes ikke at være en økonomisk forsvarlig foranstaltning i den nuværende situation med en positiv udvikling på oksekødmarkedet og gradvis aftagen af behovet for offentlig intervention.

5. Ved forordning (EF) 2502/97 af 15. december 1997 om ændring af forordning (EØF) 3886/92 om gennemførelsesbestemmelser for præmieordningerne for oksekød(3) ændrede Kommissionen betingelserne for ydelse af forarbejdningspræmien for kalve, idet der blev indføjet bestemmelser om overholdelse af EF-normer for kalves velfærd under transport. Desuden er præmien ikke medtaget ikke i det forslag til reform af den fælles landbrugspolitik, som Kommissionen for nylig forelagde Rådet.

6. Bestemmelserne om slagtning og ydelse af forarbejdningspræmie for unge kalve er vedtaget på EF-plan. De har derfor forrang for nationale bestemmelser.

(1) KOM(97) 461 endelig udg.

(2) KOM(97) 2000.

(3) EFT L 345 af 16.12.1997.